Raamatukaupluste kett Apollo avas eile, 8.mail Pärnu Keskuse juurdeehituses esimese Apollo Kino ning kaheteistkümnenda raamatu- ja meelelahutuskaupluse.
Apollo tegevjuhi Mauri Kristjan Dorbeku sõnul ootavad filmisõpru kaasaegseima tehnoloogiaga filmisaalid. "Kinos on kolm saali kokku 420 kohaga, millest suurim saal mahutab 234 ning kaks väiksemat kumbki 93 vaatajat," lisas Dorbek.
Uus Apollo raamatu- ja meelelahutuskauplus on 515 ruutmeetriga Pärnu suurim ning selles on erilist tähelepanu pööratud lastele. Apollo Kids osakonnast leiab LEGO-komplektide, konstruktorite ja mänguasjade valiku. Kaupluse väiksemaid külastajaid ootavad lisaks karussell ja mänguauto. Esmakordselt Apollo kauplustes saavad huvilised tutvuda Xbox One ja Playstation 4 konsoolidega ning proovida kätt uute digimängudega.
Dorbek usub, et uus kino kasvatab teiste linnade eeskujul Pärnu kinopubliku mitmekordseks ning Apollo kauplusest ja kinost kujuneb linna eelistatuim vabaaja veetmise koht.
2012. aastal eestlaste omandusse naasnud Apollol on 12 raamatukauplust, üks Baltikumi suurimatest e-poodidest www.apollo.ee ja üle 200 000 aktiivse püsikliendi. Apollo 2013. aasta käive oli 13,2 miljonit eurot, ettevõte on Eesti müügiliider nii raamatute, filmide kui muusika jaeturul.